Borgtog vir man wat glo hof se vensters breekFoto bloot ter illustrasie. (Foto: Tim Arterbury/Unsplash) Die man wat glo die hofgebou op Vryburg in Noordwes se vensters uitgeslaan het, is Dinsdag op borgtog van R500 vrygelaat. Henry Mamothame, polisiewoordvoerder, sê die staat het nie Sibongile Dube (35) se borgtog teengestaan nie aangesien hy nie as ’n vlugrisiko beskou word nie. Hy is wel belet om met die staat se getuies in te meng. Die saak is nou tot 18 Februarie vir verdere ondersoek uitgestel. Dube staan tereg op aanklag van opsetlike beskadiging van eiendom nadat hy vroeër vandeesmaand op die toneel van die misdaad betrap en in hegtenis geneem is. Maroela Media het vroeër berig dat hy aanvanklik skuldig sou pleit op die aanklagte teen hom. Hy het egter verlede week van plan verander en ook ’n regsverteenwoordiger versoek. Daar word beweer dat ’n veiligheidswag gehoor het hoe die vensters van die Vryburg-landdroshof breek en dat hy Dube op heterdaad betrap het. Dube beplan egter nou om skuld te ontken.